**ИНФОРМАЦИЯ ОТНОСНО ПРЪСКАНИЯТА ПО ПОСЕВИТЕ**

Разрешено е третиране с инсектициди, препарати за дезинфекция и дезинсекция:

* с наземна техника – от залез слънце до 10,00 ч. на следващия ден;
* с авиационна техника – от изгрев слънце до 10,00 ч.

Не се разрешава третиране с продукти за растителна защита, препарати за дезинфекция и дезинсекция на площи с цъфтяща растителност, пасищни площи, вододайни зони и третиране извън буферните зони, определени при разрешаването на продуктите за растителна защита.

Не се разрешава пръскане с наземна техника при:

* скорост на вятъра над 5 м/сек.;
* температура на въздуха над 25°С, измерена на сянка.

Не се разрешава пръскане с въздушна техника:

* при скорост на вятъра над 2 м./сек. при третиране с хербициди, десиканти и дефолианти;
* при скорост на вятъра над 5 м./сек. при третиране с инсектициди, фунгициди и растежни регулатори;
* при температура на въздуха над 25°С, измерена на сянка;
* при пълно безветрие с тотални хербициди;
* при температурна инверсия.

Възложителят на пръскането е длъжен:

* да окоси цъфтящата растителност в междуредията на трайните насаждения (овощни градини, лозя и др.);
* да осигури съхранение на празните опаковки от употребените продукти в специално обособени и обезопасени за целта места;
* в срок до 3 дни преди датата на третирането да уведоми лично (с SMS и/или по електронна поща) собствениците на пчелини, разположени в землището и в граничните землища на населеното място по местонахождение на площите, които ще бъдат третирани за датата и часа, в който ще се извърши мероприятието;
* да изпрати уведомително писмо до кмета, в чието землище ще се извършва третирането, и до кметовете на съседните населени места;
* да уведоми кмета на населеното място и кметовете на граничещите населени места за приключване на третирането;
* третирането на площите, посочени в уведомителното писмо, не може да продължи повече от 3 дни за определен масив, когато се извършва с наземна техника, и повече от 5 дни – чрез въздушно пръскане.

В случаите, когато обявено третиране не бъде проведено, ново третиране, както и всяко следващо третиране на площите в същото населено място, се извършва след нова процедурата за уведомяване.

Който не спазва мерките за опазването на пчелите от отравяне и начините за провеждане на растителнозащитни, дезинфекционни и дезинсекционни дейности, определени по реда на чл. 32 от Закона за пчеларството, се наказва с глоба от 3000 до 5000 лв. Когато нарушението е извършено от юридическо лице или едноличен търговец, се налага имуществена санкция в размер от 8000 до 10 000 лв.

Който пръска земеделски и горски култури, трайни и крайпътни насаждения и медоносна растителност, намиращи се във фаза на цъфтеж и през периода на отделяне на мана се наказва с глоба от 4000 до 5000 лв. Когато нарушението е извършено от юридическо лице или едноличен търговец, се налага имуществена санкция в размер от 8000 до 10000 лв.

При масов подмор на пчели:

* Пчеларят уведомява незабавно ветеринарния лекар, обслужващ пчелина, и кмета на населеното място .
* Подава жалба до директора на Областната дирекция „Земеделие" с копие до кмета на населеното място не по-късно от първия работен ден след констатираната смъртност на пчели.
* Директорът на ОДЗ незабавно уведомява Областна дирекция по безопасност на храните и свиква комисия, в срок до 24 часа от получаване на жалбата или в първия работен ден след получаване на жалбата.
* Комисията уведомява възложителя на пръскането или негов представител за предстоящата проверка.
* Ветеринарният лекар, обслужващ пчелина, в срок до 24 часа от уведомяването прави преглед на пчелното семейство и взема проби от пчели, които се изпращат за анализ в акредитирана лаборатория, с придружително писмо по образец. Пробата трябва да съдържа не по-малко от 50 г. от материалите за изследване, поставени в подходяща, инертна опаковка, предпазваща от от замърсяване, повреда или изтичане, запечатана и етикетирана. Информацията върху етикета съдържа: наименование и количество на пробата; дата, час и място на вземане на пробата; име и подпис на заинтересованото лице или неговия представител, присъствал при вземането на пробата; име, подпис и щемпел на лицето, взело пробата.
* Пробата се транспортира незабавно за изследване в хладилна чанта с охладители. При невъзможност за незабавно изследване пробите се замразяват при минус 180С за не повече от един месец до извършването на анализа.
* Комисията извършва проверка на място. Представител на ОДБХ взема проби от третираната растителност и проверява за наличие на умрели пчели в нея. Пробите се транспортират незабавно. Пробите се придружават от протокол за вземане на проби от растения и растителни продукти за установяване на остатъчни количества от продукти за растителна защита.
* Пробите се изпращат за анализ от и за сметка на пчеларя.
* След извършване на проверката комисията съставя констативен протокол, в който се потвърждава или отхвърля съмнението за отравяне, придружено с мотиви; при установяване на отравяне се отразяват обстоятелствата, при които е настъпило събитието, определят се вида и размера на причинените щети на пчелните семейства от отравянето, като при не върнали се летящи пчели силата на пчелните семейства се определя по броя на рамките с пило и броя на медовите пити, заети с нектар и мед.
* В срок до 5 дни след получаване на резултатите от анализите комисията изготвя окончателното заключение съгласно приложение № 3 от Наредба № 13 за причините за подмор на пчелите и установяване на нарушителя.

**Източници**: Наредба № 13 от 26 август 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности, Закон за пчеларството.